KOMISIJOS REGLAMENTAS (EB) Nr. 801/2007
2007 m. liepos 6 d.
dėl tam tikrų Reglamento (EB) Nr. 1013/2006 III arba IIIA priede išvardytų naudojimui skirtų atliekų eksporto į tam tikras šalis, kurioms netaikomas EBPO sprendimas dėl atliekų tarpvalstybinio vežimo kontrolės
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. birželio 14 d. Europos Parlamento ir Tarybos reglamentą (EB) Nr. 1013/2006 dėl atliekų vežimo (1), ypač į jo 37 straipsnio 2 dalį,
pasikonsultavusi su suinteresuotosiomis šalimis,
kadangi:
(1)
Komisija pagal Reglamento (EB) Nr. 1013/2006 37 straipsnio 1 dalį kiekvienai šaliai, kuriai netaikomas EBPO Tarybos sprendimas C(2001)107 (galutinis) dėl Sprendimo C(92)39 (galutinis) dėl naudojimui skirtų atliekų tarpvalstybinio vežimo kontrolės peržiūros, išsiuntė prašymą raštu, prašydama raštu pateikti patvirtinimą, kad minėto reglamento III arba IIIA priede išvardytos atliekos, kurių eksportas neuždraustas pagal to reglamento 36 straipsnį, gali būti eksportuojamos iš Bendrijos naudojimui toje šalyje bei paprašė nurodyti, kokia kontrolės procedūra (jei tokia procedūra taikoma) būtų taikoma paskirties šalyje.
(2)
Pagal minėtus prašymus kiekviena šalis turėjo nurodyti savo pasirinkimą: taikyti uždraudimą, išankstinio raštiško pranešimo ir leidimo procedūrą ar nevykdyti jokios tokių atliekų kontrolės.
(3)
Komisija atsakymus į prašymus raštu gavo iš Alžyro, Andoros, Argentinos, Botsvanos, Baltarusijos, Čilės, Kinijos, Kinijos (Honkongo), Kosta Rikos, Gajanos, Indijos, Lichtenšteino, Moldovos, Omano, Peru, Filipinų, Rusijos Federacijos, Šri Lankos, Taivano, Tailando ir Vietnamo.
(4)
Kai kurios šalys neišdavė patvirtinimo raštu, kad atliekos gali būti eksportuojamos iš Bendrijos į tas šalis. Todėl pagal Reglamento (EB) Nr. 1013/2006 37 straipsnio 2 dalies antrą pastraipą turi būti laikoma, kad tos šalys pasirinko taikyti išankstinio raštiško leidimo procedūrą.
(5)
Šio reglamento nuostatos turėtų pakeisti 1999 m. liepos 12 d. Komisijos reglamento (EB) Nr. 1547/1999, pagal Tarybos reglamentą (EEB) Nr. 259/93 nustatančio kontrolės tvarką, reglamentuojančią tam tikrų rūšių atliekų vežimą į tam tikras šalis, kurioms netaikomas EBPO Sprendimas C(92)39 (galutinis) (2), nuostatas. Dėl to Reglamentas (EB) Nr. 1547/1999 turėtų būti panaikintas,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1013/2006 III arba IIIA priede išvardytų naudojimui skirtų atliekų eksportui, kuris nedraudžiamas pagal minėto reglamento 36 straipsnį, į tam tikras šalis, kurioms netaikomas EBPO Sprendimas, taikomos procedūros, atspindinčios tų šalių pasirinkimą:
a)
taikyti uždraudimą,
b)
taikyti išankstinio raštiško pranešimo ir leidimo procedūrą arba
c)
nevykdyti kontrolės paskirties šalyje,
kaip nustatyta priede.
2 straipsnis
Komisijos reglamentas (EB) Nr. 1547/1999 panaikinamas.
3 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. liepos 6 d.